Vos de Boh

Vos de Boh

bay

Stiv Rais

“Ga kuriose tabut!” vikar shwo, e luy molya silensem niki pa konsenta. Lu examini longe, fer-ney boxa bay okos, bu osi-yen tachi it. Si shi-nin-ney sekla sal bi fule de tal shma-aparat, lu wud preferi resti in shi-ot-ney-la. “It es zinpruf kom fortesa. Ob lu intenti ke it duri til Judadey?”

Bliza-flasha e guruha-klapa sembli emfasi luy joka-ki, e lu tuy afsosi it. Pyu bade, lu ek-tremi e imbati kontra koy-sorta-ney metal tanka, generati-yen guding kel ehovati guruha. Kavales shakwi nokalmem in ley plasa bli gari, e iven fanus-ney flama sembli disturbi-ney bay ek-shum.

Ewalaa madam Long—nau widuwa Long—smaili duran momenta. “David unves shwo-te ke guruha es Vos de Boh, iven si jen generati it. Se eventi yus shao mes bak, wen me reproshi lu bikos lu rasrupti nuy windas bay un fon luy experimenta. Magari me jan-te! Me gai-te neva iri om lu!”

Ela turni e auskan tra gap-ki inter kavaldom-ney dwares. Vikar ek-kan swa-ney molya: li fulem jan kwo ela dumi e wo ela kan, bat ob li treba mensioni se, bu jan.

Pa fin ela ek-kan bak, mogbi suposi-yen ke li silensi bikos ela he ofensi li. “Sol shao fanus brili she doktor Praud tra dao. Sin duba lu tayari swa fo kama—tayari swa fo koy nove dushtitaa. Way dushte jenta bu gei judi, vikar?”

Vikar bin tro saje fo jawabi. Koytaim silensa godi zuy hao.

“Lu he persekwi e disturbi povre David til morta,” ela shwo for. “Pa Judadey den kel yu mensioni, Boh ve deklari lu kulpe om mucho. Ah, me remembi taim wen David fidi a jen — wen lu hev tal nadas. Lu mog-te dai tanto mucho a munda — swa-ney inventas fo helpi kwanshiloker e fermer. Bat duran laste shao wik, lu mog dumi sol om dao fo porti wek swa-ney sekretes kun swa. To es nul tabut, Vikar: it es panza-boxa. Lu intenti ke it preservi li fon jigyas-ney okos e handas. E luy instruktas! Me bu gai-te konsenti om li, bat lu aspekti-te tanto fatigi-ney, tanto sinnada-ney. Me bu mog-te refusi.”

Ela turni kansa wek fon tabut, versu kavaldom dwares — e doktor-ney dom ausen. Abruptem suy ton shanji. “Me ve kipi may wada, sertem. Me suposi ke es sole dao fo protekti lu e suy sekretes fon Praud. Olo ke doktor gro-yao duran oli sey yar sun es buatenibil fo lu fo sempre. Ya, ye kelke triumfa in to. Ob yu jan ke Praud verem wadi rastori nuy debas si me dai David-ney lash a lu? Lu nadi disekti lu dabe deskovri sekret de David-ney genia in luy kapal oda brein! Kwel-sorta-ney jivika wud zwo lo tal?”

“Madam Long,” vikar shwo chaukem, “es tarde, e nu bu ve dafni lu sey aksham. Faktem, sey storma probablem preventi ke vilajajenta repari ponta fo kelke dey. Reson fo jagi-wahti yok; yu nidi reposi.”

“Me treba voki Alek e mah lu pon tabut inu salon,” ela shwo-te. “Povre David bu es anchun hir ausen.”

“Wud bi hampi buposible fo Alek tu muvi toy...” — vikar pai stopi swa e bu shwo “fuyka”— “...toy tabut ol dao a yur dom — amini bu bay swa, e me bu es kapable fo helpi lu. Manya kelke vilajajen mogbi helpi. Fo nau, it es basta anchun hir. Satan selfa bu es ausen al tal nocha!”

“Me suposi ke yu es prave,” widuwa ustupi-shwo. “Amini om muving. Me verem gai resti hir...”

Vikar-ney molya graspi suy bracha mulem bat resolutem. “Es tro lenge e mokre hir ausen fo to. David bu wud yao ke yu morbi.”

“Nu bu suposi-te ke dela resulti tak,” widuwa shwo. “Lu voli-te gei transporti a sumpa-felda pa same dey e... Ah, way mus pluvi? Way ponta mus krushi? E olo yus wen nu bin tayar fo joti kavales e chu! Si bilduras bu wud bi tanto blise, oda si bu wud ye animales sirkum, dan me wud…” Suy vos fadi sinmahta-nem.

Al audi ela, vikar e suy molya kan-ki mutu nokalmem. Madam Long evidentem pagalifi-ki, e vikar-ney molya klapi-karesi suy bracha luli-shem. “Boh sendi pluva sam kam guruha. Lu hev koy plan. Simplem fidi a lu e reposi-ki ba.”

Madam Long mog sol niki fatigi-nem, plaki-shem, e lasi swa gei dukti bak a dom.

Ausen kavaldom, figuras ek-muvi. “Me dumi-te ke ela neva ve chu!” wan shwo. Otre grumbli al konsenti. Un gao man emerji aus shadas e ahfi-go inu kavaldom. “Kamon, shao pluva bu ve tushi nuy kuraja. Sembli ke nuy amiga Alek dai-te a nu pyu valorful premia kem nu mog he imajini!”

“Me bu es yur amiga, Praud,” masbute yungo korekti. “Me es Longes-ney amiga. Me helpi-te li pa kada dao ke me mog. Yus remembi yur wada — rastori ba ley biles e paki yur gules e porti swa bak a Landan.”

“Sertem! Un-nem, yedoh, yu mus helpi may yuanes intershanji sey tabutes. Me mus shwo, se bin karim fon taraf de kare amiga, tu expiri bifoo ke lu mog adi eni komplike ornika ke lu tanto lubi; tu kopi to wud bi bes-ney mushkila! Bat fer-ney boxa sin dekora bin bu tanikem mushkile — osobem bikos yu dai-te a me rasma de toy ajibe fixika.”

Lu examini tabut kway. “Astonival! Lu verem morti-te pyu sun kem lu expekti. Lu klarem bu fulem finzwo kufla on fixika — kapak es hermete, bat si lu wud jivi iven un ge adike dey oda dwa lu wud mah fixika selfa-hermete toshi. Tal kom es, it dai a me ga fasile zindao. E povre madam Long suposi ke it es komplete — zinpruf fortesa fo suy bu pyu jive, begrivi-ney mursha. Naturalem, si ela wud he mah-lwo it ausen inu sumpa kom lu sin duba intenti-te, me suposi ke it wud he servi basta hao.”

Praud-ney ko-jenes pasi sol kelke momenta al delodi false tabut aus un gari e gravika aus otre. “Magari me previdi-te adike vega de luy syao sekretes,” Praud shwo. “Me sol kaulu-te sinior Long-ney lash, e vere tabut es idyen pyu grave. Yedoh me dubi ke eniwan merki.”

Tu lodi vere tabut kun suy karga pren pyu taim, e safara bak a doktor-ney dom, obwol kurte pa dalitaa, fa-longe pa taim. Pluva ke ahfi li toshi deri li.

“Fai ba vigor!” Praud hisi tanto lautem kom lu osi. Lu pai jawaba to dale guruha. “Audi ba, Alek! Yur Boh mus hev mucho fo shwo sey aksham!”

“Mogbi yu gai audi, dan,” Alek jawabi. “Oda mogbi me ya gai.”

Gari ek-stopi al sheiki yus dan bifoo laboratoria-ney zinsa. “Taim yok fo dwa-ney duma nau, Alek. Kamon, jenta, nu pon ba it inu.”

Afte mucho gro-fuka e eforta, li pa fin pon tabut yus pas gro-dwares de luy laboratoria. Praud go sirkum it unves, examini-yen it fon kada angula fo mah swa serte ke it verem ye. “Ob yu yao kan ofning? Wen me dumi om kwo it konteni — formulas, diagramas — rego Shlomo-ney Kwanshilok wud apena gwin dwa-ney pris!”

Alek iri-fruni. “Bin basta bade wen yu sol yao examini lash. Si yu kredi ke yu mog findi luy genia al fai mapa de baljas on luy kapal oda de luy brein-forma, wel, yu es rek stupide, bu muhimi kwanto diploma yu hev. Bat tu raubi luy fakta-ney planes e gunturas — to es koysa ga farke! Luy genia es she Boh, ausen yur ateni-mogsa, e luy ideas toshi gai bi dar hi.”

“Luy genia mogbi es she Boh, bat luy ideas es inen may ateni-mogsa — e yu toshi. Si yu bu yao biles ke yu gwin, hao; bat remembi, me mog shwo a yur amiga madam Long hu hi helpi-te me pai suy mursha-ney lash. Ela bin kom mata a yu duran oli sey yar. Si ela wud jan...”

Al furia-nem krai, Alek ek-turni swa e lopi aus, inu storma. Es buposible tu batali oli Praud-ney yuan, bat si lu'd mog eskapi, pai kaval, e rakonti a vilaja, li wud joi al pendi-kili fuy-wan. Li hesiti-te bifooen, heni-yen doktor bat lubi-yen luy mani, bat se ve restori ley rasum — kom in Alek selfa. Magari lu mog go tra riva!

Al lopi, lu ek-kan bak. Lu mog apena vidi un fon Praud-ney yuan in dwarlok, al tayari kinjal. Alek turni e flexi avan al lopi, bat nixa eventi. Otre kansa reveli yuan al extrakti otre kinjal — un-ney mus he mistrefi por feng oda tumitaa. Koywan inen extendi-yen graspi yuan-ney handa nomulem, e lu fliti tra dwarlok e fa-wek. Alek hasti-muvi versu dom, oftem pa char pata, sam kway kom mog. Suy plan he shanji: Praud e suy yuan evidentem intenti kipi swa-ney sekret pa eni dao, e jen in dom mus gei warni. Obwol Praud klarem yao weiti-ki. Li oli bin separi-ney fon vilaja bay riva, e lu sal pasi kelke momenta al cheki swa-ney premia bifoo ke peni om li.

Luma in salon-ney winda diki a lu kwo lu nidi jan. Al zin dom, por longe abyas lu pausi-ki fo udali shao kicha fon shu. Madam Long sempre heni kicha in dom, e probablem tuy-ney danja yok. Sey akta yoshi helpi kalmi lu, e lu en-trai inventi plan al blisifi a salon. Lu stopi kulpem wen lu audi madam Long shwo-she.

“...E dan lu shwo a me ke lu yao gei asendisi kom Eliya: go uupar in virtifeng, eskorti-ney bay agni-ney gari, a loko wo Praud bu mog tachi lu.”

“Samajibile yaosa,” vikar jawabi. “Bat iven luy genia bu mog komandi tal mirakla.”

“It mog hi! It ve hi! Por to hi lu instrukti ke me pon tabut on Pavimenta — plane, ston-ney loko yus bifoo sumpa. Me ve simplem lifti fixika e go kway bak a gari. Tabut es fule de terible puda ke David inventi — dan wen lu shwo-te ke guruha es vos…”

Explosa e Alek zin salon tuhun, bat fon kontra-ney taraf. Lu lopi pas madam Long a nau rasrupti-ney winda, dabe auskan agni tra dao.

Madam Long blisifi fon baken lu e ek-stopi al vidi. “Kwo eventi?”

Alek turni lentem fon winda. “Praud pa fin audi Vos de Boh.”